
A 2024. évi labdarúgó Európa-bajnokság kiértékelése páros összehasonlítási módszerekkel

Kulcsszavak: páros összehasonlítási modellek, Bradley-Terry módszer, numerikus eljárások, sportmérkőzések kiértékelése
A legtöbb sporteseménynél, mint ahogy a labdarúgásnál is, a rangsorok elsődlegesen
kumulatív pontszám alapján kerülnek kialakításra, ahol pontokat egy csapat a lejátszott
mérkőzések során kaphat, amennyiben döntetlent játszik, vagy legyőzi ellenfeleit. Ennek a
kiértékelési módszernek az egyik legnagyobb hátránya, hogy nem veszi figyelembe az
egymás ellen játszó csapatok erősségét.
A páros összehasonlítási módszerek azonban képesek ennek figyelembe vételére,
továbbá képesek még különböző mértékű győzelmeket is feldolgozni. A kiértékelések
eredményeként olyan csapatok között is kaphatunk sorrendet, amelyek nem játszottak
egymás ellen. Ezeknél a módszereknél viszont a kiértékelhetőségnek több előfeltétele van.
A dolgozatban a 3 és 5 kategóriás Bradley-Terry modell használatával kerülnek
egymáshoz viszonyított kiértékelésre a 2024. évi UEFA labdarúgó Európa-bajnokság
nemzeti csapatai. Az irodalomban használt 3 kategóriás modellről vizsgálataim során
megállapítottam, hogy nem alkalmas az összes lejátszott mérkőzés alapján a sorrend és az
erősségek meghatározására, így áttértem a több információt feldolgozó 5 kategóriás
modellre. Ebben azonban meg kell állapodni abban, hogy mely gólkülönbség alapján
soroljuk a mérkőzést a nagy győzelmek, nagy vereségek illetve a kis győzelmek, kis
vereségek közé. A paraméterbecslésre maximum likelihood becslést alkalmaztam. A
végrehajtására parciális deriváltak zérushelyeit megkereső fixpont iterációs numerikus
optimalizálási módszert dolgoztam ki az 5 kategóriás esetben. A kapott kiértékelési
eredményeket összehasonlítottam egy, a továbbjutások és a csoportkörökben megszerzett
pontok alapján számított sorrenddel.
A kidolgozott módszer és az elkészített számítógépes programok jól használhatók más
esetekben is, akár sportbajnokságok eredményeinek kiértékelésére, akár egyéb más páros
összehasonlításból származó adatok elemzésére.



